แบงก์แนะธุรกิจลงทุนเพื่อนบ้าน
แบงก์แนะธุรกิจไทยเร่งขยายสู่เพื่อนบ้าน หลังพบสัญญาณนักลงทุนไต้หวัน ฮ่องกง แห่ลงทุนกลุ่มลุ่มน้ำโขง
14 พ.ย. 2555

แบงก์แนะธุรกิจไทยเร่งขยายสู่เพื่อนบ้าน หลังพบสัญญาณนักลงทุนไต้หวัน ฮ่องกง แห่ลงทุนกลุ่มลุ่มน้ำโขง
นายกอบศักดิ์ ภูตระกูล ผู้ช่วยผู้จัดการใหญ่ กิจการธนาคารต่างประเทศ ธนาคารกรุงเทพ เปิดเผยว่า ขณะนี้เริ่มเห็นสัญญาณการเข้ามาลงทุนตั้งฐานผลิตสินค้าภายในภูมิภาคอาเซียน โดยเฉพาะในกลุ่มประเทศลุ่มน้ำโขงของนักลงทุนไต้หวันและฮ่องกงมีมากขึ้น
“10 ปีจากนี้ เชื่อว่าอาเซียนจะเป็นเป้าหมายของการลงทุนของโลกจากการเปิดเออีซี บางทีอาจดูดีกว่าจีนและอินเดีย เพราะเมื่อดูงบดุลของจีนและอินเดียจะเห็นว่ามีหนี้ในระบบสูง ขณะที่อาเซียนไม่มีปัญหาและยังไปได้อีกไกล นอกจากนี้การสร้างโครงข่ายคมนาคมทั้งถนนและรางที่เชื่อมโยงกัน และการเปิดประเทศของพม่าจะทำให้ประเทศกลุ่มอินโดจีนมีความน่าสนใจมาก” นายกอบศักดิ์ กล่าว
ทั้งนี้ คาดว่าภายในปี 2558 เม็ดเงินลงทุนในภูมิภาคอาเซียนจะมีสัดส่วนเพิ่มขึ้นเป็นเกือบ 35% ของจีดีพีทั้งภูมิภาค ขณะเดียวกันเชื่อว่าภายใน 12 ปีจากนี้ สัดส่วนการส่งออกของไทยไปยังกลุ่มลุ่มน้ำโขง (CLMVs) ได้แก่ กัมพูชา ลาว พม่า เวียดนาม จะมีมูลค่าแซงหน้าการส่งออกไปยังสหรัฐ โดยในปีนี้การส่งออกของไทยไปยัง 4 ประเทศข้างต้นเติบโตขึ้นถึง 22% ขณะที่การส่งออกไปสหรัฐเติบโตเพียง 2 % โดยปัจจุบันการส่งออกในกลุ่มนี้มีมูลค่าถึง 70% ของการส่งออกไปสหรัฐแล้ว และมีแนวโน้มเพิ่มขึ้นอีก
ภาคธุรกิจไทยควรใช้โอกาสที่เกิดขึ้นในการขยายธุรกิจออกไปยังประเทศเพื่อนบ้าน โดยเฉพาะในพม่าที่ควรเร่งเข้าไปยึดหัวหาดโดยเร็ว เนื่องจากขณะนี้ทั้งจีน อินเดีย และญี่ปุ่นต่างให้ความสนใจ หากไทยล่าช้าอาจหมดโอกาส เพราะพม่าจะมีการให้สัมปทานระยะยาวแก่ต่างชาติ